Draft:श्रीराधा

श्रीराधा

‘राधा’ शब्द के बिना ये सम्पूर्ण सृष्टि शून्य है। ऐसा इसलिए क्योंकि जिस प्रकार से श्री कृष्ण के बिना ये पूर्ण ब्रह्माण्ड ही नहीं हो सकता उसी प्रकार से राधा के बिना श्री कृष्ण भी पूर्ण नहीं है। हमारे बहुत से ग्रंथों में एवं पुराणों में ‘राधा’ जी का बहुत विस्तार से वर्णन आता है। बहुत से लोग कहते हैं कि ‘राधा’ नाम का ज़िक्र हमारे वेदों में नहीं है। इसको जानने से पहले ये समझना होगा कि वेद कौन-कौन से हैं। पुराण कुछ बाद में लिखे गये, ये सत्य है। परन्तु ये भी सत्य है कि सृष्टि के रचनाकर्ता ब्रह्माजी ने सर्वप्रथम जिस प्राचीनतम धर्मग्रंथ की रचना की, उसे पुराण के नाम से जाना जाता है। इसीलिए पुराण शब्द का ज़िक्र दुनियाँ के सबसे पुरातन धर्म ग्रंथ अथर्ववेद में भी आता है। अथर्ववेद में कहा गया है - " ऋचः सामानिच्छन्दांसि पुराणं यजुषा सह । उच्छिष्टाज्जज्ञिरे सर्वे दिवि देवा दिविश्रितः ॥ ११.७.२४") अर्थात् पुराणों का आविर्भाव भी यजु, ऋक्, साम, आकाश, स्वर्ग और छन्द के साथ ही हुआ था। यानि वेदों के संग ही पुराण आये। शतपथ ब्राह्मण (१४.३.३.१३) में तो पुराणवाग्ङमय को वेद ही कहा गया है।

छान्दोग्य उपtनिषद् (इतिहास पुराणं पंचम वेदानांवेदम् ७.१.२) ने भी पुराण को पाँचवा वेद कहा है। महर्षि वेदव्यास द्वारा रचित संस्कृत भाषा में रचे गए पद्म पुराण के सृष्टि खण्ड में कहा गया है ( 1.2.52 )- इतिहासपुराणाभ्यां वेदं समुपबृंहयेत्। बिभेत्यल्पश्रुताद्वेदो मामयं प्रहरिष्यति।। तात्पर्य ये है कि पुराणों का अध्ययन किये बिना वेदार्थ का ठीक - ठीक ज्ञान नहीं होता। इसलिए पुराणों को नकारा या गौण नहीं माना जा सकता। अठारह पुराणों की गणना के क्रम में ‘पद्म पुराण’ को द्वितीय स्थान प्राप्त है। वेदों का विस्तार ही पुराण हैं। इसलिए अगर कुछ पुराणों में ही श्री ‘राधा’ जी का ज़िक्र आता है तो इसे ग्रंथों/वेदो में ज़िक्र ही मानना चाहिए। ‘राधा’ नाम का ज़िक्र किसी ग्रंथ में नहीं है, ये कहने वालों को अल्प बुद्धि का ही मानना होगा।

ब्रह्मवैवर्त पुराण के ब्रह्म खण्ड में सर्व प्रथम ‘राधा’ शब्द का उल्लेख श्री कृष्ण जी द्वारा सृष्टि रचना के समय आता है। वहाँ स्पष्ट कहा गया है कि श्री कृष्ण जी के वामपार्रश्व से एक कन्या का प्रकाटय हुआ, जिन्होंने प्रकट होते ही दौड़ कर एक फूल ला कर भगवान श्री कृष्ण जी के चरणों में रख कर अर्घ्य प्रदान किया, वे ‘राधा’ हैं। वे कोमल अंग वाली, मनोहारिणी और सुन्दरियों में भी सुन्दरी थी। वे शरदपूणिमा के कोटी चन्द्रमाओं की शोभा भी छीन रही थी। उनकी नासिका से पक्षिराज गरूड़ की नुकीली चोंच भी हार मान रही थी। वे वनमाला धारण किए हुए थी। उन्हीं के रोमकूपों से लक्षकोटि गोपकन्याओं का आविर्भाव हुआ । वे सदा ही श्री कृष्ण जी के गोलोक धाम में उनके संग विराजमान रहतीं हैं।

ब्रह्मवैवर्त पुराण के प्रकृति खण्ड में ये भी बताया गया है कि श्री राधा जी की पूजा स्वयं श्री कृष्ण द्वारा कई बार की गई है। इतना ही नहीं श्री राधा जी की अराधना ब्रह्मादि देवता तथा ऋषि समुदाय भी समय - समय पर बहुत आनन्द से करता आया है। आगे श्री कृष्ण स्वयं कहते हैं कि मेरी स्वरूपाशक्ति ‘राधा’ ही हैं। श्री राधा जी श्री कृष्ण जी के वक्षस्थल पर सदा विराजमान रहतीं हैं।

ब्रह्मवैवर्त पुराण के प्रकृति खण्ड में बताया गया है कि मॉं पार्वती जी के पूछने पर भगवान शिव स्वयं बताते हैं कि श्री राधा श्रीकृष्ण जी की आराधना करतीं हैं और श्रीकृष्ण जी श्रीराधा जी की आराधना करते हैं। वे ये भी बताते हैं कि ‘रा’ का अर्थ है ‘पाना’ और ‘धा’ का अर्थ है ‘मोक्ष’। जो राधा नाम का जप करते हैं वे मोक्ष के अधिकारी हो जाते हैं। राधा श्री कृष्ण जी की प्राणाधिका हैं। श्री कृष्ण के कहे अनुसार राधा उनके पाँच प्राणो की अधिष्ठात्री देवी हैं। श्रीराधा जी श्री कृष्ण की केवल प्रेमिका ही नहीं है। वह श्रीकृष्ण के प्राण हैं, अल्हादिनी शक्ति हैं, सबके लिए मोक्षदायिनी हैं और मनुष्य क्या देवी-देवताओं के लिए भी पूजनीय हैं। श्रीकृष्ण और राधा अलग हैं ही नहीं, ऐसा संकेत सभी धर्मग्रंथों में दिया गया है। केवल लीलाओं को करने के लिए श्रीकृष्ण और राधा को प्रेम की मूर्ति बनना पड़ा। ऐसे प्रेम की लीला करनी पड़ी जिसे आजतक कोई समझ नहीं पाया है।

श्रीमद्देवी भागवत महापुराण के नवम स्कन्ध के दूसरे भाग के परब्रह्म श्रीकृष्ण और श्रीराधा से प्रकट चिन्मय देवी और देवताओं के चरित्र शीर्षक के अन्तर्गत श्री राधा जन्म का एवं उनके रूप का बहुत सुन्दर वर्णन है। राधा जी के ललाट के ऊपरी भाग में कस्तूरी कीं बिंदी है, नीचे चन्दन की छोटी-छोटी बिंदिया हैं, केश घुंघराले हैं, वे अपनी चाल से राजहंस एवं गजराज के गर्व को नष्ट करती हैं। यही पर एक कथा है कि भुक्ति और मुक्ति दोनों को देने वाली गंगा श्रीराधा और श्रीकृष्ण के अंग से प्रकट हुई। (९।१२।१६-४३ )

स्कन्ध पुराण के प्रभास खण्ड - द्वारिका - महात्म्य में वैष्णव खण्ड के वासुदेव महात्म्य के 28वें अध्याय में उद्धव जी और गोपियों के वार्तालाप में भी श्री राधा जी का संवाद बताया गया है। भगवान् विष्णु ने ब्रह्मदेव को वृषभानुजा राधाजी के अवतार की भविष्यवाणी भी बतायी थी। गोपस्य वृषभानोस्तु सुता राधा भविष्यति॥ वृन्दावने तया साकं विहरिष्यामि पद्मज ॥ (स्कन्दपुराण, वैष्णवखण्ड, वासुदेवमाहात्म्य, अध्याय - १८)

ब्रह्माण्डपुराण (मध्यभाग, अध्याय ४३, श्लोक ०८) में भगवान् परशुरामजी कहते हैं - “श्रीराधकिाकान्त श्रीकृष्ण ! मैं तन -मन- वचनसे आपका ही हूँ और आप मेरी एकमात्र गत हैं। मैं शरण में हूँ आपके।” या राधा जगदुद्भवस्थतिलियेष्वाराध्यते वा जनैः शब्दं बोधयतीशवक्त्रवगिलत्प्रेमामृतास्वादनम् । राशी रसकिश्वरी रमणदृन्नष्ठा नजानन्दनी नेत्री सा परपितु मामवनतं राधेत या कीर्त्यते ।।

पद्म पुराण के पाताल खण्ड में बताया गया है कि महादेव जी पार्वती जी के पूछने पर श्री राधा- कृष्ण जी का बहुत विस्तार से उल्लेख करते हैं, उन की महिमा बताते हैं - कि श्री राधा जी के साथ श्री कृष्ण सुवर्णमय सिंहासन पर विराजमान रहते हैं। राधा जी वृंदावन की अधीश्वरी देवी हैं और श्री कृष्ण जी की प्रियतमा हैं, वे किशोर अवस्था ( पंद्रह वर्ष की उम्र ) वाली हैं। पाताल खण्ड में ही जब श्री कृष्ण रूद्र देव को गुप्त युगल मंत्र के बारे में बताते हैं तो बहुत विस्तार से श्री राधा जी का ज़िक्र आता है। स्वयं श्री कृष्ण कहते हैं कि -“जो अकेली मेरी इस प्रियतमा की ही अनन्यभाव से उपासना करता है, वह मुझे अवश्य प्राप्त होता है। इसलिए सर्वथा प्रयत्न करके मेरी प्रिया की शरण ग्रहण करनी चाहिये। ये बहुत रहस्य की बात है जो मैं रूद्र देव आप को बता रहा हूँ ।”

श्रीविष्णुपुराण के पंचम अंश ( अ॰ १३.३५ ) में भी श्री राधा एवं गोपियों संग रासलीला का वर्णन आता है। छुपे शब्दों में एक सुन्दरी गोपांगना सर्वांग पुलकित हो कहती भी है - “और देखो, उनके (श्री कृष्ण) संग कोई पुण्यवती मदमाती युवती भी आ गई है, उनके ये घने छोटे-छोटे और पतले चरण चिन्ह दिखाई दे रहे हैं। कापि तेन समायाता कृतपुण्या मदालसा । पदानि तस्याश्चैतानि घनान्यल्पतनूनि च ॥ ३३ यहाँ बैठ कर उन्होंने किसी बड़भागिनी का पुष्पों से शृंगार किया है।” अत्रोपविश्य वै तेन काचित्पुष्पैरलंकृता ॥ ३५

श्रीगर्ग-संहिता के प्रथम गोलोक खण्ड के अन्तर्गत नारद संवाद में भी श्री राधा जी का वर्णन बहुत विस्तार से किया गया है। जब पृथ्वी गौ का रूप धारण करके ब्रह्मा, विष्णु और अन्य देवताओं के संग ब्रह्मांड शिखर पर विराजमान गोलोकधाम में आई तो वहाँ सबने देखा कि हज़ार दलवाले विशाल कमल पर स्थित सिंहासन पर भगवान श्री कृष्ण के संग श्री राधा जी विराजमान हैं। “ज्योतिषां मण्डलं पद्मं सहस्रदलशोभितम् ॥ तदूर्ध्वं षोडशदलं ततोऽष्टदलपङ्कजम् । तस्योपरि स्फुरद्दीर्घं सोपानत्रयमण्डितम् ॥सिंहासनं परं दिव्यं कौस्तुभैः खचितं शुभम् । ददृशुर्देवतास्तत्र श्रीकृष्णं राधया युतम् ॥” गर्गस॰ ॥११़.५०,५१॥ आगे श्री कृष्ण बताते हैं - वृषभानु जी के यहाँ श्री राधा जी का प्राकट्य होगा।

इसके अलावा गर्ग संहिता में कई बार श्री राधा जी का ज़िक्र आता है। कई संदर्भों में भगवान शिव श्री कृष्ण को राधिकावल्लभ कह कर पुकारते हैं। राधिकासहस्रनाम और श्रीकृष्णसहस्रनाम में श्रीराधा को शक्ति और मन्मथ कीलक बताया गया है। ॐअस्य श्रीकृष्णसहस्त्रनामस्तोत्रमन्त्रस्य छन्दः श्रीकृष्णचन्द्रो नारायण ऋषिर्भुजङ्गप्रयातं वासुदेवो बीजम् श्रीराधाशक्तिः मन्मथः देवता कीलकम् श्रीपूर्णब्रह्म कृष्णचन्द्र भक्तिजन्यफल-प्राप्तये जपे विनियोगः।।

गोपाल सहस्रनाम" के 19वें श्लोक में महादेवजी देवी पार्वती को बताते हैं कि राधा और माधव (श्रीकृष्ण) एक ही शक्ति के दो रूप है और ये रहस्य स्वयं श्री कृष्ण ने राधा रानी को बताया है। अर्थात राधा ही कृष्ण हैं और कृष्ण ही राधा हैं।[4][5] राधा श्री कृष्ण के मन का प्रतिरूप ही हैं।

गर्ग संहिता में बताया गया है कि ब्रह्मा जी ने सभी देवताओं के संग श्रीराधाकृष्ण दोनों को अग्नि की सात परिक्रमा दिलाई, नमस्कार कराकर ब्रह्मा जी ने जो सात मन्त्र हैं, उन्हें पढ़ाया। फिर हरि के ह्रदय पर राधा का हाथ रखकर श्रीकृष्ण का हाथ राधा जी की पीठ पर धराकर विवाह के पद्धत्युक्त मन्त्र हैं, उन्हें पढ़ाया। ततोहरेर्वक्षसिराधिकायाः करंचसंस्थाप्यहरेः करंपुनः ॥ श्रीराधिकायाः किलपृष्ठदेशकेसंस्थाप्यमंत्रांश्चविधिः प्रपाठयन् ॥३२॥ प्र॰गोलोक खण्ड पृ॰॥४० भा॰टी॰गो॰सं॰१अ॰१६.३२॥ ये कहना पूर्ण सत्य नहीं है कि राधा केवल श्रीकृष्ण की प्रेमिका थीं। वे पूर्णतः श्रीकृष्ण तुल्य शक्ति हैं। उन्हीं का समरूप है, कृष्ण और राधा को हिन्दू धर्म ग्रन्थों में अलग नहीं कहा गया।

श्री मद् भागवत महापुराण के दशम स्कन्ध में भी श्री शुकदेव राजा परिक्षित के पूछने पर कहते हैं - “राजन! ब्रह्मा जी के द्वारा स्तुति करने पर भगवान श्री कृष्ण वचन देते हैं कि मैं शीघ्र ही अपनी प्रिय माया श्री राधा जी के संग पृथ्वी का भार हल्का करने के लिए अवतार लूँगा।” श्री मद् भागवत महापुराण के महात्म्य में बहुत विस्तार से कहा गया है कि भगवान श्रीकृष्ण की आत्मा- ‘राधा जी’ हैं। श्रीकृष्ण को पाना है तो ‘राधा’ को भजो। यही कारण है कि महर्षि शाण्डिल्य के बताने पर मथुरा नरेश वज्रनाभ ने भगवान श्रीकृष्ण और श्रीराधा द्वारा की गई सभी लीला स्थलों की खोज की और उन स्थानों का नामकरण किया।वृंदावन के कण-कण में श्री राधा-कृष्ण का वास है।( संदर्भ श्री मद् भागवत महापुराण, शा॰मु॰ ब्रजभूमि का रहस्य बताना शीर्षक के अन्तर्गत )

वराहपुराण के अनुसार (अध्याय - १६४ ) श्रीकृष्ण द्वारा अरिष्टासुर को मारने के बाद राधाजी ने राधाकुण्ड का निर्माण कराया। स्वनाम्ना विदितं कुण्डं कृतं तीर्थमदूरतः । राधाकुण्डमिति ख्यातं सर्वपापहरं शुभम् ॥

माहेश्वरतन्त्र में भगवान शिव कह रहे हैं- “श्रुतियाँ ने भगवान् श्रीकृष्ण को राधाजी के साथ देखा तो हैरान रह गईं। गोपीयॉं दीपमालिका सजाकर राधामाधव के मुखकमल की आरती उतार रही थी।” राधाकृष्णप्रतिमुखगता कुर्वती दीपकृत्यम्॥( अध्याय ५०, श्लोक - ४५ )

ऋग्वेद, सामवेद और अथर्ववेद भी एक स्वर से राधातत्व की बात करते हैं - स्तोत्रं राधानां पते गवाहो वीर यस्य ते । वभूतिरिस्तु सूनृता ।।